For litt siden leste jeg historien til helsefagarbeideren **Lene Thorkildsen.**

Lene startet i en **18 % stilling** som etterhvert ble til **47 %,** så kom et samlivsbrudd og hun ble alene med to barn.

Så **hva gjør du** da etter tre år når overgangsstønaden fra NAV tar slutt, du står med en 50 % stilling og har aleneansvaret for to barn?

**Som alenemor** skjønner jeg godt Lenes panikk for hvordan hverdagen skulle gå opp. Uforutsigbar, kutting av fritidsaktiviteter og desperat shopping av flere vakter. **Det er uholdbart.**

I dag jobber **bare to av ti helsefagarbeidere** i turnus heltid – 80 % er på deltid.

**Norge har flest små stillingsbrøker** i helse- og omsorgssektoren av alle de nordiske landene.

**15.000 stillinger** som helsefagarbeider har blitt utlyst det siste året. **Bare 16 prosent av dem var heltidsstillinger.**

Noe må gjøres – og Trondheim må ta sin del av ansvaret - **vi har ikke gjort nok**.

De **enstemmige forslagene** fra Finans og Organisasjonskomiteen er et skritt på veien:

Vi må **kartlegge, evaluere, vurdere og iverksette mer systematisk** for å vite hva som faktisk virker.

**100% stillinger skal lyses ut**, og alle ansatte skal tilbys en stillingsandel som tilsvarer **det de faktisk har jobbet de siste 15 måneder**.

Flere **viktige tiltak bør vurderes av ledere og tillitsvalgte**. Her vil en av **nøklene være nettopp partssamarbeidet**. Det hviler et stort ansvar og stor tillitt til at partssamarbeidet her skal ta grep **for å utvikle en heltidskultur**.

Trygghet **for å få jobb**, og **trygghet i jobb** gir frihet, bedre inkludering, økt likestilling, inntekter til fellesskapet og en god oppvekst til flere barn.

**Da er ikke status quo nok.**